L’Escola d’Estiu de Joventut comença amb 500 xiquets i 80 treballadors
01 de juliol 2019

![](/media/55ze2asr/97_c_escola-estiu2.jpg)

La XVI edició de l’Escola d’Estiu de la regidoria de Joventut ha començat amb un gran èxit de participants, quasi 500 sol·licituds de menors de 3 a 12 anys. Donat el grup tan heterogeni, es treballa, com sempre, amb quatre grups d'edat: Miniescoleta, nascudes i nascuts de 2014 a 2015; Escoleta, de 2013 i 2012; Campa, de 2011 a 2010; i Urba, de 2007 a 2009. En tres seus; el CEIP María Yocasta, CEIP Cervantes (nucli del Port) i CEIP Cronista Chabret (Sagunt).

Per a això, la regidoria ha contractat de manera directa 48 monitors; 24 monitors en pràctiques; 2 voluntaris europeus; 1 auxiliar de clínica; 1 auxiliar administrativa i 3 auxiliars de menjador, juntament amb l'animadora sociocultural que coordina el projecte. En total, huitanta treballadors i treballadores per a fer que el servei de l'Escola d’Estiu continue sent un lloc de trobada de xiquets i xiquetes, amb l'oci educatiu com a base, i un espai en el qual les famílies puguen confiar.

El projecte coincidix enguany amb el V centenari de la primera volta al món de Fernando de Magallanes i Juan Sebastián Elcano. Una aventura que permet una reflexió compartida sobre l'actitud de l'ésser humà davant allò desconegut, sobre la relació amb altres pobles, sobre el nostre planeta i els riscos mediambientals, sobre la globalització, la nostra història i sobre l'aventura de descobrir. La primera volta al món és un dels majors esdeveniments de la història de la humanitat, va ser el moment decisiu per a poder parlar de globalització o mundialització.

Enguany l’Escola d’Estiu té una oportunitat única de desenvolupar un projecte educatiu extraordinàriament atractiu, en el qual a partir del relat de la primera circumnavegació de la terra es treballe amb els valors i continguts transversals de l'oci educatiu. Amb una clara aposta per millorar el seu compromís mediambiental, disminuint l'impacte ambiental en la generació de residus i consum de material fungible. En eixe sentit, ha sigut decisiu el compromís i col·laboració de les direccions de les tres seus del projecte: María Yocasta, Cronista Chabret i Cervantes.

Així, s'han ideat noves fórmules més sostenibles de comunicació i informació amb les famílies, mitjançant tres esdeveniments en Facebook per a cadascuna de les seus i s'ha disminuït en la mesura que siga possible l'ús massiu del paper i també del plàstic, principalment en el servici de menjador.

Com a novetat, enguany Onda Cero Sagunt col·labora amb el projecte per aconseguir traure l’Escola d’Estiu al carrer, donant l'oportunitat al grup de menors d'elaborar un _podcast_ setmanal que done veu als grans protagonistes de la travessia.

Amb tot això l'Escola d'Estiu té tots els ingredients per a ser una aventura plaent, divertida i, per descomptat, educativa.​

*   [](http://www.facebook.com/sharer.php?u=https://aytosagunto.es/va/actualitat/l-escola-d-estiu-de-joventut-comenca-amb-500-xiquets-i-80-treballadors/ "Facebook")
*   [](http://twitter.com/share?url=https://aytosagunto.es/va/actualitat/l-escola-d-estiu-de-joventut-comenca-amb-500-xiquets-i-80-treballadors/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-escola-d-estiu-de-joventut-comenca-amb-500-xiquets-i-80-treballadors/ "Linked In")
*   [](mailto:?body=https://aytosagunto.es/va/actualitat/l-escola-d-estiu-de-joventut-comenca-amb-500-xiquets-i-80-treballadors/)